M̃aki Nasumo Nap̃a Pol Siri
Pa Pan Li Nalelagaena Wa Lala Nae Garu
TESALONAIKA
Visayuena Na Tusi Nene
Komp̃asnen suniena plas na tusi nini
Pulkumali keviu nene Tesalonaika naga pulkumali keviu na provens nene Masetonia, nap̃a m̃eke vatanon P̃arin Sup̃e keviu nae Rom sumo. Pogos nap̃a Pol molue Pilip̃ae, pa ma Tesalonaika mlologon lologena wo e yo nene, ana sum̃are nene siaria. Ana siraunia pe yam piyavi manene re poli, lus nae Israel lap̃asa e yo nene apisa karea, la apieluenia komin nap̃a apisu sane yaru moki nap̃a pe ape lus nae re Israel poli, nanua sumo la amloge kiela vianiena lala, ana pogos nap̃a amloge lologena wo nap̃a Pol pisawalia, ana amlelaga e Yesu. Ana lus nae Israel la nene sinela kari Pol, ana am̃enelua e yo nene, ana pae pulkumali si tai, Perea. Siraunia, naga pa tol pupia pulkumali nap̃a Koren, naga mloge lologena kiena li nalelagaena lala nae Tesalonaika e kiena erau Timote, nap̃a miyum̃ae ke amio naga.
Pol siri p̃esan kiena m̃aki nini pa li nalelagaena lala nae Tesalonaika vena visirluaen kiela sitomiena, a vena kila meraravan va li nalelagaena lala nae yo nene sape naga sitom la m̃aga, a Ntewa sike amio la. Naga pisa potena pa Ntewa komin naga mloge sape asum̃a amlelaga ke m̃arera e Ntewa, a sinela sii ke yaru lala, a pisa panila vena la asitom̃al si kiena p̃elaga wo e pogos nap̃a sike amio la, vena atavevea.
A naga pisa tam̃e kiela viunena lala nap̃a apiyun tania, asape yoko Yesu wasup̃e si ve sanape. Sinelan asape akilia meraravan sane visae yaru nap̃a marp̃an p̃esa ana Yesu ve vitom re wa, yoko tol malena nap̃a ve uro re, pona peraga. A sinelan akilia nap̃a yoko Yesu wasup̃e pogwai. Pol pisaruru panila, sape monar ayum̃ae ga, nap̃a kiela sitomena la varuru ga sum̃aga, a nap̃a aligan kiela sitomena lala sum̃alu m̃arera e Yesu vena asum̃atea, vano vano-o tol pogos nap̃a naga wasup̃ea.
Komp̃asnen tusi la na nini
Visena p̃esa 1:1
Pol kekaran la a pisa potena pa Ntewa vanon la 1:2—3:13
Pol piyani la e p̃elaga kiena yaru nap̃a lelaga 4:1-12
Pol piyani la sape yoko Kristo wasup̃e sina 4:13—5:11
Pol kila make kiena vianena lala 5:12-22
Visena maro 5:23-28
1
Visena na sumo
1 Inu Pol, nemio Saelas a Timote, imimi telu mekekara pap̃isi nasirien m̃aki nini imi van amiu, p̃egas nen li na lelagaena lala e sum̃are na pulkumali nap̃a Tesalonaika. Memlelaga sane kiamiu malena lala asike ruru ga e Arimata Ntewa amio kieta Sup̃e Yesu Kristo, ana memlen ke sane lemamiena a sum̃arena sike amio amiu punu ga.
Pol lala akekara komin namasisuena kiena le Tesalonaika lala
2 Lelaga, silaga na memlen ke pan Ntewa Armata, monar mevisa potena vania vanon amiu. 3 Mesitom̃al amiu ke e kiamimi leniena lala sanini, tap̃atete sinemimi p̃esania sanape nap̃a kiamiu naviawaena, amiyum̃ae m̃arera tavevea, a sanape nap̃a kiamiu na sinesiiena pimi plamolue ke e kiamiu p̃elaga wo lala, a sanape nap̃a kiamiu sitomen piayavi lala kila amiu asum̃al m̃arera ruru ga po e kieta Sup̃e Yesu Kristo.
4 Erau lala, mepisulup̃ar sane Ntewa pe sinen sii amiu re ga poli, ana naga kilologia amiu m̃ena sane ape kiena lelaga, 5 komin pogos nap̃a memlologon lologena wo pan amiu, naga sa ga pe visena korena re kiena yaru poli, ana naga pimi pan amiu sane visena urmi tai nap̃a m̃arera. M̃areraena kiena ne Ninuna Wa sike ea, a naga miyur ruru sinemiu la pano-o amlelaga.
Amiu akilia kiamimi p̃elaga la pogos nap̃a mesike memio amiu, mop̃aryon pap̃isi na kilaen sur punu ga nap̃a mekilia mekila na kilaen nap̃a alelaga, 6 +p̃isi na atolia, apimi sa nap̃a ape kiamimi nataveveena lala, ana pe kiamimi re ga poli, apim ape nataveveena kiena Sup̃e. Pe sur korena ga nap̃a lala tap̃ena la akila pupia naloge viowaena a akila amiu atol pog m̃arera e pogos la nene, ana aporworun ga lologena wo, ana pupia kekarena kiena ne Ninuna Wa sike e amiu. 7 E kiamiu p̃elaga wo la nene, sane akuspo yom̃arua, asumon vena kipianen mrapa van li nalelagaena tap̃ena lala e lepas na yo la nap̃a M̃asitonia amio Kris. 8 Lologena wo kiena Sup̃e molue e amiu pa vanua, pe e re ga e yo lua nene poli, a pa m̃ena yo punu ga la ne, kila yeririna la amlogeyu kiamiu nalelagaena e Ntewa p̃isi rui.
Naga nene po pap̃isi, ana nanagane sane e yo ya nap̃a visae meva si ea, pe sur na visaen re si poli, komin visena la punu ga pimi e amiu pa tol la rui! 9 Pe mesun re si pan li tap̃ena la nene poli, ana lala asun ke sina ga pan imimi, apisayu sanape nap̃a amiu le Tesalonaika lala ap̃ure imimi pimi pun amiu, a sanape nap̃a apilopu amiu, akuwan plan kiamiu nono na marena lala, apim ape yeririna kiena ne Ntewa Mali nap̃a pe lelaga. 10 Ana amio naga nene, apisayu ke m̃ena nap̃a amiu, asum̃al ke m̃arera, asum̃a asum̃ate ke narina ne Ntewa, Yesu. Naga yoko imi m̃alivin ita sina ga, vanon Ntewa pisirlua sina ga naga rui taulu marena, p̃isi na ligan naga imi m̃alivin ita yam na luania, vena tamalia itaena e pogos na lip̃ereena na pimi ke ne.
+ 1:6 Yum̃aena 17:5-9